Z A P I S N I K

sa 36. sjednice Gradskog vijeća Grada Delnica

održane 26. studenoga 2024. godine u Velikoj vijećnici s početkom u 17,00 sati

Prisutni: Ivana Pečnik Kastner, Ivica Knežević, Ivan Piškor, Nataša Kozlica, Franjo Jakovac, Adrijana Kruljić, Ljubica Vujnović, Igor Pleše, Davorin Klobučar, Josip Prelac, Daniel Kezele i Lorena Čop

Izostanak je ispričao vijećnik Johan Klarić.

Osim članova Gradskog vijeća sjednici prisustvuju: v.d. pročelnica Upravnog odjela za komunalni sustav, imovinu, promet i zaštitu okoliša, Goranka Kajfeš, pročelnik Upravnog odjela gradske uprave za lokalnu samoupravu, društvene djelatnosti i opće poslove, Tomislav Mrle, pročelnik Upravnog odjela gradske uprave za financije i projekte, Đulio Jusufi, savjetnica za lokalnu samoupravu i opće poslove Upravnog odjela gradske uprave za lokalnu samoupravu, društvene djelatnosti i opće poslove, Nikolina Ćuić Muhvić, tajnica gradonačelnice Marija Crnić Grgurić, predsjednik Mjesnog odbora Delnice, Goran Crnković, ovlaštena arhitektica urbanistica Sanja Turk, ovlaštena arhitektica urbanistica Vana Rodin Kružić iz tvrtke „Planopolis“ d.o.o. Rijeka, novinari Radija Gorski kotar, Radio Rijeke i Novog lista.

Predsjednica otvara sjednicu i konstatira da je prisutno 12 vijećnika te postoji kvorum za pravovaljano odlučivanje.

Sljedeće predstoji zapisnik 34. sjednice te predsjednica moli da se iznesu primjedbe ukoliko ih ima.

Vijećnik Igor Pleše iznosi primjedbu na dostavu materijala za sjednicu.

Materijali se dostavljaju relativno kasno, za ovu sjednicu dostavljeni su 5 dana prije sjednice, za prethodnu samo dan prije sjednice.

Prema Poslovniku Gradskog vijeća Grada Delnica, u članku 58. stavak 4. piše da se materijali i zapisnik dostavljaju najkasnije sedam dana prije dana održavanja sjednice, a samo u hitnim slučajevima sjednica Vijeća može se sazvati i u roku kraćem od sedam dana, ali ne kraćem od dva dana, a dnevni red za tu sjednicu predsjednik vijeća može predložiti na samoj sjednici.

Ne bi volio da se to pretvori u praksu jer ipak je potrebno određeno vrijeme da bi se pročitali materijali. Također takva dostava materijala ne ostavlja dovoljno vremena za sazivanje odbora. Još jedan problem je dostava odgovora na vijećnička pitanja. Na prošloj sjednici bio je cijeli niz pisanih pitanja, no ne vidi da je itko od vijećnika dobio ikakav odgovor. Obzirom da je sjednica bila prije mjesec dana, jasno mu je da na pitanje o Nacionalnom planu oporavka i otpornosti i zašto nismo prošli na natječaju ne može dobiti odgovor odmah, ali pitao je da li su naplaćeni penali prilikom izgradnje Tržnice, i misli da je razumno da se u roku mjesec dana odgovor na to pitanje dostavi.

Gradonačelnica Katarina Mihelčić navodi da nije bila prisutna na prethodne dvije sjednice te da su pisana pitanja dostavljena i njoj na znanje. Stručne službe pripremaju odgovore na pitanja no paralelno s time do 15. studenoga 2024. godine radilo se na pripremi i dovršetku Proračuna i dovršetku nekih projekata. Nastoji se odgovoriti na pitanja prije iduće sjednice. Ova sjednica nije izrazito hitna, ali između ostalog u rebalansu se radi i o stavci koja se odnosi na mjerenje kvalitete zraka koja je itekako važna za građane kako bi nakon provedene nabave koja je upravo u tijeku do kraja godine imali prvo mjerenje te znali što je sa kvalitetom zraka. Moli za razumijevanje te vjeruje da će do iduće sjednice doći odgovori na sva pitanja.

Vijećnik Igor Pleše iznosi primjedbu na dio zapisnika vezano uz točku 3..

Predlaže da se dio rasprave između vijećnice Adrijane Kruljić i ravnateljice Karmele Rački koji se po kontekstu odnosi na točku 2., izbriše iz točke 3..

Vijećnik Ivica Knežević iznosi primjedbu na dio zapisnika vezano za vijećnička pitanja. Sugerira da se stranice zapisnika numeriraju radi lakšeg praćenja.

Predlaže da se u točki 2., stavak 4. u drugom redu u tekstu rasprave, riječ muže ispravi riječju može.

Predlaže da se iz točke 3. izbriše stavak 1.,2. i 3. u dijelu rasprave koji se odnosi na točku 2..

Predlaže da se u 12. pitanju vijećnika Davorina Klobučara riječi da de isprave riječima da se.

Nakon toga Predsjednica pita tko je za usvajanje tih primjedbi.

Predsjednica konstatira da je s prihvaćenim primjedbama jednoglasno s 12 glasova ZA usvojen zapisnik 34. sjednice .

Sljedeće predstoji zapisnik 35. sjednice te predsjednica moli da se iznesu primjedbe ukoliko ih ima.

Predsjednica konstatira da je jednoglasno s 12 glasova usvojen zapisnik 35. sjednice

Predsjednica navodi da nije dobila prijedlog za dopunu dnevnog reda te predlaže sljedeći dnevni red:

**DNEVNI RED**

1. Vijećnička pitanja

2. IV izmjene i dopune Proračuna Grada Delnica za 2024. godinu

3. III izmjene i dopune Programa održavanja komunalne infrastrukture u 2024. godini

4. III izmjene i dopune Programa građenja komunalne infrastrukture u 2024. godini

5. III izmjene i dopune Odluke o namjenskom trošenju komunalne naknade u 2024. godini

6. II izmjene i dopune Programa šumskog doprinosa u 2024. godini

7. III izmjene i dopune Prostornog plana uređenja Grada Delnica

Nakon toga Predsjednica pita tko je za usvajanje dnevnog reda

Predsjednica konstatira da je jednoglasno s 12 glasova ZA usvojen dnevni red.

**Točka 1.**

Pod točkom 1. vijećnici su postavili ukupno 12 pitanja.

**Pitanje 1.**

**Ivana Pečnik Kastner:** Imam pitanje koje je vrlo aktualno danas i ovih dana. U javnost se ovih dana širi informacija o Vašoj namjeri navodnoj zatvaranja JVP u Delnicama. Uz tu informaciju širi se dalje jedna, rekla bih zlonamjerna dezinformacija kako i HDZ ogranak Delnice podržava ovu inicijativu. Iskoristit ću ovu situaciju i reći kako ovakva inicijativa od strane HDZ Delnica neće biti podržana. Ono podržat ćemo konstruktivan dijalog između odgovornih predstavnika Grada i JVP Delnice u smislu pronalaženju najboljeg rješenja kako za Grad tako i za JVP-bu. Zanima me je li ta informacija točna, dali imate namjeru zatvoriti tj. ugasiti JVP-u ili je došlo kao što to obično biva do šuma u komunikaciji?

**Katarina Mihelčić:** Ja ne bih rekla da je došlo do šuma u komunikaciji, rekla bih da je došlo do uzimanja nečijih ovlasti. Nije na meni da ja nešto gasim, palim ili zatvaram. Gradsko vijeće u ovom slučaju jedino je koje može donijeti takvu Odluku. Ono što se zaista događa i što je vjerojatno i podloga cijeloj toj informaciji je činjenica da smo trenutačno u miriteljskom procesu s JVP-om da bismo ispoštovali sve zakonske okvire koje oni traže uz neke zaostatke i sve ono što su tražili tužbom protiv svog zapovjednika odnosno JVP-e će na neki način izravno utjecati na Proračun. Ono čega možda niste svjesni i niste pratili iznos financiranja JVP-be kroz godine, podsjetit ću Vas na dva iznosa budući da sam očekivala takvo pitanje uslijed današnjih poziva. Pokušavam ljudima objasniti što se točno događa jer ljudi ne žele shvatiti. 2018. godine je država za JVP-bu izdvajala 237.724 eura, a Grad Delnice 75.500 eura. Vlasnici sredstava su imali 52 eura. Zašto? Jer nemaju opreme, nemaju zgradu, nemaju ništa. Imaju ljudstvo. Prošle godine su hvala Bogu nabavili prvo vozilo. Zašto? Neću ulaziti u povijesne indikacije ali Vam hoću reći da je naša JVP-ba u Hrvatskoj jedina tako loše opremljena. Ove godine Grad Delnice je morao osigurati za JVP-bu, odnosno u idućem Proračunu 332.034 eura. U odnosu na onih 75.000 eura to nije mali novac. Država dodaje 279.000 eura otprilike što je za nekih 40.000 eura više. Odnosno, sav teret plaća koje je država donijela je pao na naš Proračun koji to mora moći podnijeti. Ne znam jeste li čitali sve akte koje ste donosili na ovom vijeću, onda biste znali da mi iduće godine moramo zaposliti još četiri vatrogasca čije plaće iznose na godišnjoj razini 164.000 eura. Pa u tom slučaju Grad neće morati za JVP-bu izdvajati 251.700 eura nego 415.000 eura ako želimo zadovoljiti sve zakone i standarde koje nameće država. Vatrogasci su ovdje neophodni i bez njih ne možemo. JVP-ba toliko puno posla odradi zajedno sa DVD-om da je to nešto veliko. Ne znam kako ćemo im za neke stvari, naročito u katastrofama zahvaliti i na koji način im možemo pomoći. Ja kao osoba koja je odgovorna za Proračun i koja ga mora predlagati, trebala bi u slučaju da se ovaj scenarij ostvari preuzeti dio iz namjenskih sredstava za financiranje njihovih plaća. To Vam može objasniti kolega Knežević koji je u jedno vrijeme bio u sličnoj situaciji. Onda se donose neke puno drastičnije odluke nego ovo o čemu ste Vi pričali. Ono što sam ja zatražila i zamolila zapovjednika JVP-be, da mi nađe gdje su drugi gradovi pronašli rješenje jer nismo mi jedini u toj situaciji. Da li postoje neke druge opcije organizacije rada vatrogasaca gdje bi mi mogli pronašli izlaz iz ove po meni šah mat pozicije. Tražila sam podatke koji su mi nužno neophodni u miriteljskom procesu koji će se dogoditi kroz narednih 5 dana. A da bih mogla s nekim pregovarati onda moram imati sve podatke. Nadam se da Vam je sada jasnije u kojoj smo poziciji kao Grad u odnosu na ono što se od nas očekuje, na ono što od nas traži Zakon i u odnosu na naše mogućnosti. Nije uopće upitno da li nam treba JVP-ba niti ja razmišljam o trenutačnom gašenju ali razmišljam o pronalaženju ispravnog rješenja za sve nas. Za ljude koji su tamo zaposleni da zadrže svoje radno mjesto, a da s druge strane ne ugrožavam Proračun, ili sebe osobno, ili vas.

**Ivana Pečnik Kastner:** Hvala Vam na odgovoru. Nemojte misliti da je to bio neki napad na Vas, ali najcrniji scenarij bi bio da zatvorimo JVP-bu. Zato apeliram na Vas ali isto tako i na onu drugu stranu koja ide u proces mirenja da nađemo nekakvo optimalno rješenje gdje će i Grad i JVP-ba biti zadovoljni. Oni su tu, oni nam trebaju i potrebni su nam za opću opstojnost Grada. Ponavljam ovo bi bio najcrniji scenarij.

**Pitanje 2.**

**Ivica Knežević:** Već sam nekoliko puta postavljao to pitanje, ponovit ću ga ponovno. S obzirom na promjenu nadležnosti odlučivanja o tim stvarima, zanima me što se dešava i da li se nešto dešava oko te nesretne čestice koji je potrebno otkupiti da bi se mogla formirati čestica za gradnju budućeg Hotela Sport?

Katarina Mihelčić: Dogodilo se to da je sutkinja odbila prijedlog koji je postavila naša odvjetnica i vjerujem da ćemo idućeg tjedna voditeljica Hrvatskih cesta i ja pronaći neko alternativno rješenje iako smo znali koje je to.

**Ivica Knežević:** Ne znam jeste li me shvatili, ja sam pitao za česticu za Hotel Sport.

**Katarina Mihelčić:** Što se tiče Hotela Sport, mi smo platili izdvajanje iz šumske gospodarske osnove. Sada je preostalo odrediti, a za to čekamo potencijalnog investitora, da vidimo koju količinu od tih 8000 m2 je potrebno otkupiti. Zadnja informacija koju smo imali od mađarskih investitora je da im je potrebno još 3000 m2. U tom slučaju mi bi u prvoj fazi otkupljivali jedan dio, u drugoj fazi drugi dio zbog opterećenja koje će to prouzročiti na Proračun jer će cijena koju moramo platiti za tu česticu biti tržišna, a darovanje za turističku izgradnju hotela više nije moguće.

**Pitanje 3.**

**Ivan Piškor:** Ja sam također jedan kojima su se vatrogasci obratili i moram istaknuti da mi je izrazito simpatično što vijećnici koji su dopustili da se godinu dana krši zakon postavili to pitanje, vijećnici čija je Vlada donijela Odluku o osnovici plaće. Stvarno mi je simpatično nakon godinu dana da ste se sjetili postaviti to pitanje. Svakako Vam to pozdravljam. Također isto će biti par praktički redovnih pitanja glede toga Ugovora. Znam da je sastanak održan 21. studenoga 2024. oko 9:00 sati i da ste bili prisutni Vi gospođo Mihelčić i kolega Jusufi po pitanju vatrogasne postrojbe. Želim samo pitati što će se dogoditi ako bi oni pristali na prijedlog Odluke kolektivnog ugovor koji isto nije u zakonskim okvirima?

**Katarina Mihelčić:** Niste potpuno u pravu ali u redu. Iznos koji se donio za osiguranje plaća JVP-be donesen je u sklopu donošenja Proračuna Grada Delnica. To znači da su svi vijećnici sudjelovali u donošenju takvog Proračuna. Da li i na koji način se može ispoštovati osnovica ne ovisi isključivo o onome što piše trenutačno u postojećim važećim aktima. Podsjetit ću, više puta smo imali situacije u kojima se plaća koja je na državnoj razini razlikovala od onoga što mi možemo platiti. Nismo mi jedini u takvoj situaciji i ono što Vi kažete, što bi se dogodilo da je zakonito i nezakonito? Ono što piše u kolektivnom ugovoru to se primjenjuje. Je li to niže od osnovice koja je propisana negdje drugdje, je li to više, jer može biti. Nije razlog da bude razlika u kolektivnom i onom što država propisuje samo niže, može biti i više jer smo i te slučajeve imali, nego, nekako imam osjećaj da opet manipulirate podatcima i želite ljudima reći da mi ne brinemo o vatrogascima što apsolutno nije točno. Kolektivni ugovor se potpisuje jer regulira i neka druga materijalna prava koja nemaju neke druge JVP-be koje imaju osnovicu ali nemaju neka druga prava. To biste trebali znati kada biste razumjeli što znači kolektivni ugovor i regulacijom tih prava, tih dodatnih takozvanih benefita se pokušava ublažiti ona razlika u osnovici koju mi možda ne možemo isplatiti. Kada kažem ne možemo isplatiti, nije to odluka jedne osobe, niti mene niti kolege Jusufija nego je pitanje prihoda koji se mogu izvršiti u rashode koje Vi potražujete. Već ste nekoliko puta rekli da bi trebalo vatrogascima povisit plaću, ja se s time slažem, međutim onda treba reći kome treba uzeti. Iznos plaća JVP-be je dio sredstava nenamjenskih prihoda koji dolazi u Grad Delnice i troši se u određene svrhe. Neki gradovi su to riješili na drugačije načine, što ne znači da moramo i mi. Međutim ono što ja čekam i zbog čega ću propustiti današnji sastanak s glavnim zapovjednikom JVP-be koji se nalazi trenutačno u Delnicama jest da vidimo hoće li država u ovom dijelu kolača, koji ako ste slušali brojke i shvatili, nije promijenila uopće, pomaknuti na razinu da mi možemo ispoštovati zakonsku osnovu, a bilo bi zaista u redu da to pomaknu.

**Ivan Piškor:** Zahvaljujem se svakako na ovom odgovoru i pozivam sve nas da zajedno nađemo rješenje jer je to jedino logično i dobro za budućnost našeg grada. Također pozivam i vijećnike HDZ-a da svakako reagiraju i drže se svoje riječi te ostanu dosljedni u svojoj politici i tako se nadam se da će pomoći Gradu Delnicama po pitanju ovog problema.

**Katarina Mihelčić:** Ono što ste propustili reći kada ste bili informirani o sastanku, ja sam predložila da im od 1. prosinca 2024. godine ide puna osnovica uz ukidanje nekog dijela onih benefita koji imaju u kolektivnom ugovoru što nisu prihvatili. Tako da je njima plaća mogla već biti isplaćena u punom iznosu s 1. prosincem 2024. godine. Međutim, u pregovorima oni to nisu htjeli prihvatiti, odnosno čekali su da se ja vratim s bolovanja.

**Pitanje 4.**

**Franjo Jakovac:** Moje pitanje se opet vraća na isto. Sada bih molio, što sam najavio na prošloj sjednici, da mi se dostave analitički podatci koliko Grad Delnice ima prihoda od Energy pellets tvornice.

**Katarina Mihelčić:** Dostavit ćemo Vam analitički prikaz onoga što mi imamo. Pretpostavljam da dio prihoda možda nije vidljiv kroz naš Proračun nego kroz neke druge distance, ali sve ono što imamo dostavit ćemo Vam do iduće sjednice. Kaže pročelnica Goranka Kajfeš, komunalna naknada i komunalni doprinos je ono što mi izravno vidimo, ono što ne vidimo i ne možemo znati u ovom trenutku je broj zaposlenih i prihod od njihovog poreza, odnosno doprinos poreza na dohodak.

**Pitanje 5.**

**Nataša Kozlica:** Ja imam jedno malo jednostavnije pitanje. Zanima me križanje Radićeve ulice i Ulice Braće Šnajder. Često je tamo rizik za ljude, nepregledno je, i zanima me da li se može tamo nekakvo prometno rješenje pronaći, postaviti neko ogledalo ili nešto. Kada se ide iz smjera Ulice Braće Šnajder kroz Radićevu ulicu iz Radićeve ulice uvijek netko izleti s autom. Ili se prometovanje ne poštuje ili treba nešto poduzeti jer su vrlo česti problemi u prometu.

Katarina Mihelčić: Ono što možemo jest naručiti prometni elaborat da vidimo kako to riješiti, no to će potrajati, ne može to biti odmah nego za mjesec ili dva, ne vjerujem da će to biti brže.

**Pitanje 6.**

**Adrijana Kruljić:** Pitanje imam vezano uz prilazne stepenice do željezničkog kolodvora. Tamo je bilo zabranjeno kretanje. U posljednje vrijeme primijetila sam da pješaci idu onuda, razumljivo da je problem ići okolo skroz po Lujzinsku ulici pa skroz na Željezničku ulicu. Zanima me kada će se staviti u funkciju te stepenice jer dolazi zima a u zimskim uvjetima je problem još veći?

**Katarina Mihelčić:** Ja bih osobno voljela da se stavi čim prije, no ono što statičari onako od oka kažu, dok se ne zatvori etaža u ravnini sa zemljom ne možemo računati da će stepenice biti sigurne za bilo koga tko njima prolazi. Ono što se događa, ploče su počeli uzimati građeni, ne kažem da su se razbile, nego su ih počeli uzimati sebi za roštilj ploče, ploče za dvorišta, a i slične aktivnosti. Neću uopće komentirati. Velik broj ploča je nestao, i to sve zajedno treba popraviti, napraviti nove uređene stepenice, a to nećemo moći dok se ovaj prvi dio susjedne parcele ne uredi barem do nulte točke, a to bi trebalo biti nadamo se na proljeće.

**Pitanje 7.**

**Davorin Klobučar:** Moje pitanje vezano je uz događanja u našem KTD „Risnjak“ Delnice. Upoznat sam kao što ste i svi da se rukovodstvo KTD-a nažalost osipa. Otišla je direktorica, dobro, zamijenjena je novom direktoricom. Međutim odlazak operativnog šefa gospodina Hrvoja Ljubobratovića, to me iznenađuje. Pitanje je što ćete učiniti u nastavku pošto niste do sada učinili bogzna što za ovu tvrtku koja je od vitalne važnosti za Grad Delnice? Poštujući KTD-o, što radi i kako radi na području čitavoga grada, ja ih često znam pohvaliti. Znam da rade maksimalno unutar svojih mogućnosti. Odlazi čovjek koji je bio na čelu operative, koji je povlačio konce, koji je dao sebe apsolutno. Čujem to je strahovito velik obim poslova koji se samo povećavaju, pa uz sve ono što oni rade, sada je tu Advent aktualan, u redu neka je, to traje neko vrijeme, međutim silni poslovi sa psima i mačkama, silna održavanja, sve to spada pod održavanje KTD-a Risnjak. Isto tako čujem i kombiji koji će doći za potrebe Sportske zajednice i drugih udruga Grada Delnica će pasti pod nadležnost KTD-a Risnjak. Kako ćemo zaustaviti odlazak kvalitetnih ljudi, kako ćemo popuniti radna mjesta koja su od vitalnog značaja da ova tvrtka radi na interesu Grada Delnica kvalitetno kao što je radila i kao što pokušava raditi? Molim Vas da mi date odgovor na pitanje kako to da se to događa i gdje je tu kraj?

**Katarina Mihelčić:** Ja vjerujem da kraja nema odlasku i promjenama unutar bilo koje tvrtke pa tako i ove naše. Podsjetit ću Vas da ovo nije prvi voditelj komunalnih poslova. To je drugi voditelj komunalnih poslova u mojih 12 godina koji mijenja radno mjesto, pa reći ću zbog osobnih okolnosti. Ako nismo zadovoljni s onim radnim mjestom gdje se nalazimo tražimo nešto bolje. Apsolutno nemamo nikakve osnove nekoga zadržavati i prisiljavati da ostane u onom kolektivu kojim možda nije zadovoljan. Kolega Hrvoje i jedan i drugi su radili odličan posao, s njima se fantastično surađivalo, međutim, ako su našli neku bolju opciju ja vjerujem da će radi svoje osobne sreće biti tamo zadovoljniji. Ono što ćemo učiniti i što činimo uvijek, jest da ćemo raspisati natječaj, tražiti nove ljude. Otvaranje zamolbi je ovaj četvrtak 7. studenog 2024. godine. 7 je pristiglih zamolbi, znat ćemo tko od kandidata zadovoljava ove uvjete. Teško se snaći u novom poslu. Teško se snaći u ovako velikom obujmu poslova koje ste naveli, jer da se radi samo o psima i mačkama nije točno, radi se o grobljima, cestama, otpadu, zelenim površinama, javnim površinama, radi se o silnim količinama posla i ljudi s kojima treba upravljati i znati ih usmjeriti da znaju dobro odraditi svoj posao. Svakome onome tko ne uspije naći zadovoljstvo u kolektivu kojem je, ja želim sreću na nekom drugom mjestu koje si je pronašao. Na nama je da pronađemo alternativne ljude koji će taj dio posla preuzeti i odraditi. Svjesni ste činjenice da je i u Gradskoj upravi došlo do velikih promjena, snašli smo se, preživljavamo, bili smo u situaciji kada nas je bilo samo četvero, pa na žalost tu vrijedi ona koga nema bez njega se mora, odnosno može. Tako vjerujem da će biti i u ovom slučaju. Svatko tko dođe u bilo koji kolektiv ili tvrtku na novo radno mjesto mora naučiti mehanizme, poslove i aktivnosti koje se od njega očekuju. Mi smo svi tu da budemo podrška, da pomognemo, da ih uhodamo i damo sve od sebe da se taj čovjek u kolektivu snađe. Nije rečeno da se oni koji odu neće opet vratiti, u KTD je to dobra slika. Često se dogodilo da se netko tko je otišao opet vratio i ponovno nakon nekog vremena našao svoje mjesto u tom kolektivu. Tako da vjerujem da će tako biti i u ovom slučaju.

**Davorin Klobučar:** Nisam zadovoljan odgovorom. Ja sam rekao jasno i glasno, nisam rekao da se oni bave samo psima i mačkama nego pored svih poslova koji su jako važni, groblja, zelene površine, znajući koliko je košnje u području Kupske doline, uz svu količinu poslova koju djelatnici jednostavno ne stižu odraditi u toku radnog vremena, kojeg obavljaju tijekom vikenda u slobodno vrijeme. Znamo zbog kojeg cirkusa je otišla direktorica Iva Žagar. Hrvoje Ljubobratović isto tako je došao do maksimuma svojih mogućnosti. Čovjek koji je vrlo kvalitetan, vrlo odgovoran, potreban ovoj tvrtki, on odlazi. Ne zato što je našao bolji posao, nego je jednostavno obujam poslova toliko velik da on to više ne može savladati. Nadam se da će opet netko doći, no pitanje je koliko će ostati. Nisam zadovoljan takvim odnosom, takvim ponašanjem i razmišljanjem, pa bit će neki drugi. Zadržimo kvalitetu, zadržimo naše domaće ljude koji su došli u ovaj grad, koji žele raditi u interesu ovog grada i sebe osobno, a ne da ih puštamo da odlaze pa ako im je negdje drugdje bolje neka idu. Ja se s time ne slažem. Prema tome tražim jedan zaokret da se ta firma poštuje na način kakav zaslužuje, da se vrednuju ljudi i da im se omoguće uvjeti za odraditi poslove.

**Pitanje 8. :**

**Ivica Knežević:** Moje drugo pitanje ste već naslutili pa ste ga počeli elaborirati. Odnosi se na tu nesretnu česticu ili čestice u privatnom vlasništvu, a koje su kočnica realizaciji jednog od rekao bih ljepših vidikovaca na Lujzinskoj cesti na putu prema Zagrebu, odnosno Karlovcu. Zanima me što se događa s tim predmetom?

**Katarina Mihelčić:** Kao u prethodnom početku odgovora ali na krivo pitanje, moram reći da je Sud odbio prijedlog naše odvjetnice i da je sada ostalo da idemo na alternativu za koju smo smatrali da će biti sporija. Izgleda da je ono što smo mi mislili da će biti sporije da će biti brže, tako da, morat ćemo tražiti da Hrvatske ceste izvlaste te vlasnike i da se tako okrupni čestica koja je potrebna ili da se ide u izmjenu projekta da taj dio ne bude nužan, a to ću znati u narednih 5-6 dana kada očekujem sastanak s voditeljicom Hrvatskih cesta gospođom Silvanom Škorić.

**Ivica Knežević:** Pretpostavljam da se znaju točno imenom i prezimenom ti suvlasnici, pa ako da, da li se s njima razgovaralo? Ako nije, možda bi trebalo, a ako je možda bi trebalo još koji puta sjesti s njima i razgovarati.

**Katarina Mihelčić:** Suvlasnici nisu problem, oni su htjeli prodati nama izravno, našli smo 3 suvlasnika od njih 67 ili koliko ih ima na toj čestici. Trojicu smo našli i već smo se sve dogovorili, ali poljoprivredno zemljište se po novom zakonu ne može cijepati tako, te smo zbog toga morali ići na Sud, koji je donio Odliku da nam to nije nužno. Postoji način, mi smo mislili da će biti sporije, a možda bude u samoj konačnici i brže.

**Pitanje 9.**

**Ivan Piškor:** Pitanje je isto tako vezano za tvrtku KTD Risnjak s obzirom na to da ga nismo baš mogli postaviti do sada. Poštovana gradonačelnice molimo Vas da navedete tko je sudjelovao u evaluaciji kandidata za novu poziciju direktora ili direktorice KTD-a Risnjak? Na koji način je proces bio vođen te tko je donio konačnu odluku o odabiru nove direktorice?

**Katarina Mihelčić:** Da u nečemu ne pogriješimo odgovor ćete dobiti u pisanom obliku.

**Ivan Piškor:** Svakako ću prihvatiti Vaše pismeno očitovanje jer brine me činjenica ako su osobe koje su pod istragom DORH-a kako god ona završila na bilo koji način sudjelovale pri odabiru kandidata. Kako god će završiti ta cjelokupna situacija, mislim da će stvarno loše izgledati ako bude podignuta optužnica da je osoba pod optužnicom izabrala novu direktoricu KTD Risnjak.

**Pitanje 10.**

**Franjo Jakovac.** Ja nemam drugo pitanje ali imam molbu da se na raskrižju Frankopanske i Sajmišne ulice, budući da se ne vidi dolazak auta iz tog smjera i vrlo je opasno izaći na to raskrižje, ukrasni grm koji se tamo nalazi i sklanja pogled malo očistiti i oreže.

**Katarina Mihelčić:** Nalog za uklanjanje ukrasnog raslinja je dat, ali moram provjeriti u kojoj je fazi, jer što god da sada kažem reći ću Vam krivo, ja se nisam zagledala.

**Pitanje 11.**

**Nataša Kozlica:** Moje pitanje vezano je za neuspjeh pripajanja Komunalac vodoopskrbe i odvodnje d.o.o. Delnice riječkom VIK-u. Prošli puta pročelnica je rekla da je zakonski rok za pripajanje do 31. prosinca 2024. godine. Zanima me što smo poduzeli? Čuli smo da su i druge JLS-e ušle u taj proces. Zanima me u kojem smo postupku u odnosu na druge JLS-e, što je s imovinom i hoćemo li imati nekakvog predstavnika u Upravnom odboru s obzirom na to da vidim da se u kuloarima šuška da određene JLS-e već to imaju?

**Katarina Mihelčić:** Da, rok je bio i istekao. Međutim, ništa se nije promijenilo jer konačni rok za pripajanje je 2026. godina. Ono što će se sada dogoditi i što se u međuvremenu događa su pregovori svih JLS. Jučer je ovdje bio kod mene gradonačelnik Popovače koji je rekao da se ista takva situacija događa i kod njih. Ono što je meni posebno neobično da i nakon što su naši odvjetnici slali neke primjedbe smo i mi načelnici i gradonačelnici slali 23. studenog 2024. godine primjedbe. U petak je stigao posljednji prijedlog društvenog ugovora u kojem se ponovno nalaze neke od grešaka i neke stvari koje meni osobno nisu prihvatljive. Zamolila sam kolegicu Goranku i naše pravnike da pogledaju te Ugovore, nakon čega ćemo uh opet prokomentirati s našim predstavnikom u Nadzornom odboru i vidjeti što će biti na skupštini koja se planira kroz nekih desetak dana. Na toj skupštini će se vjerojatno dogoditi ujedinjenje uslužnog područja. Međutim iza tog ujedinjenja stoji toliki skup nepoznanica da je meni uopće teško reći što će se kasnije događati. Jedino što mi znamo je da se moramo ujediniti. Bilo je razno raznih primjedbi, od negativnog postotka u vlasništvu, što je po meni apsolutni apsurd jer je to nemoguće zbog tehničkih nedostataka pojedinih članaka samog društvenog Ugovora. U sporazumu su bile neke nelogičnosti koje ni sami ne znamo kako protumačiti. Kada najnoviji prijedlog Ugovora pregledamo i pročitamo znat ćemo što se od nas očekuje. Ono što smo mi dali kao prijedlog koji nam je bio apsolutno neprihvatljiv to je da se podružnica osnuje na određeno vrijeme. Smatrali smo da bi trebala biti na neodređeno vrijeme do gašenja Odlukom JLS-e na čijem području podružnica djeluje i tražili smo da barem društvo koje je prije postojalo ima člana u Nadzornom odboru. Taj dio nisam stigla još pogledati i ne znam je li prihvaćeno. Ovaj dio oko podružnice jest. Sve one tehničke stvari će možda stvarati problem kasnije jer skupština je kreirana od vrlo niskih postotaka. Naš udio u odnosu na Rijeku i Riječki prsten je zanemariv. Liburnija je tek prošlih desetak dana krenula u pregovaranje. Oni su do tada bili strogog stava da uopće neće pristupiti dok nisu vidjeli što se sve od njih traži i očekuje. Na jednom sastanku je gradonačelnik Opatije rekao da nisu ni pogledali prijedloge koji su im dostavljani nego su to tek počeli zadnjih mjesec dana konkretno razmatrati. Do udruženja uslužnih područja će doći, a onda ćemo vidjeti kako će situacija ići dalje na terenu. Ono što je nama sporno jest da još uvijek nije nađeno rješenje i ne može biti ugrađeno u društveni Ugovor, je to što s 31. prosincem 2024. godine mi nemamo sve radnike u toj tvrtki koji se prebacuju u drugu tvrtku. U međuvremenu se dogodila Švicarsko-hrvatska darovnica koja je povećala vrijednost naše imovine. I u drugim gradovima i općinama su se radile investicije koje mijenjaju te omjere i ta korekcija je navodno odrađena. Revizori su dali svoje mišljenje i vjerujem da su oni odradili svoj posao korektno. Ove druge stvari ćemo morati dogovoriti na samoj skupštini i tako rješavati stvari.

**Pitanje 12.**

**Davorin Klobučar:** Moje drugo pitanje glasi, što ćete učiniti pošto se ništa nije učinilo do sada sa ogromnim gomilanjem otpadnog materijala, stvaranjem deponija kojeg čine određeni građani hrvatski državljani, romske i neke druge nacionalnosti na poziciji Gusti Laz? Gomila se ogromna količina otpadnog materijala koja prije svega vizualno, a i na svaki drugi način smeta žiteljima našega kraja. Isto tako stvara se ekocid. S jedne strane radimo ekološke akcije, pozivamo mladost da vodi brigu o svojoj okolini, a s druge strane radi se ogromno zagađenje. Nitko ništa ne poduzima. Što ćete učiniti da se stane tome na kraj jer taj dio hrvatskih državljana romske i neke druge nacionalnosti koji nelegalno žive na tom prostoru to čine?

**Katarina Mihelčić:** Ni u kojem slučaju ne podržavam odvajanje otpada tako da se ostavlja u prirodi. Učinit ću sve što mogu da se taj dio sanira za svaku sanaciju divljeg odlagališta, a pretpostavljam da će se to kvalificirati kao jedno od njih, ovisno o tome da li se nalazi na privatnoj ili državnoj čestici jer tu postoje velike razlike. Tamo su različite čestice zbog toga što se zemljište nalazi u povratu pa zbog toga ne mogu točno reći na kojem dijelu se nalazi to odlagalište. Dobiti ćete odgovor u pismenom obliku i pokušat ćemo odraditi svu onu pripremu da se može prijaviti sanacija na natječaj koji se raspisuje u proljeće svake godine. Tada se i jedino može odraditi sanacija s obzirom na vremenske prilike i sve ono što nas očekuje ove zime i jeseni.

**Davorin Klobučar:** Slažem se da smo tamo bili zajedno kod geodetske izmjere da je jedan dio parcela u privatnom, a jedan u državnom vlasništvu. Međutim, gdje je sada razlika? Tom otpadnom materijalu tamo nije mjesto jer on kao takav čini ondje svakodnevno štetu našoj zajednici. Dokle ćemo mi čekati da se riješi to pitanje je li navedena čestica na državnom ili privatnom vlasništvu? Tko će to riješiti? Mi kao zajednica jednostavno trpimo svi skupa. Naš Grad Delnice dobiva veliku pljusku, ljudi pitaju što se događa, zašto, gdje je tome kraj. Zaista me to pitanje muči, no ne samo mene nego svih i moramo nešto poduzeti.

**Katarina Mihelčić:** Razlika između privatne, državne ili gradske čestice jest to što država ne sufinancira uklanjanje s privatnih čestica jer smatra da to moraju učiniti vlasnici i da su oni odgovorni za svoje vlasništvo. Kada smo se prijavljivali ne neke od natječaja s divljim deponijima, na žalost nismo mogli proći na onim gdje su izričito tražili da to bude državno zemljište i da se s tog zemljišta otpad može odvoziti. U ovom trenutku ne mogu reći na čijoj se čestici to točno nalazi. Vidimo da od 1. siječnja 2025. godine i komunalni redari imaju puno veće ovlasti, možda će i to biti jedno od rješenja. Teško mi je dati točan odgovor. Dobiti ćete ga u pisanom obliku kada vidimo gdje, što i kako jer svakako je cilj da imamo okoliš kakav svi priželjkujemo, a ne onakav kakav stvaraju neki od sugrađana.

U 17:55 postavljena su sva vijećnička pitanja te se prelazi na slijedeću točku dnevnog reda.

**Točka 2.**

Uvodno izlaganje imala je gradonačelnica Katarina Mihelčić.

U raspravi su sudjelovali vijećnik Igor Pleše, gradonačelnica Katarina Mihelčić, vijećnici Davorin Klobučar, Ivan Piškor, Nataša Kozlica, Franjo Jakovac i predsjednica Gradskog vijeća Ivana Pečnik Kastner.

U 18:18 sati izašla vijećnica Adrijana Kruljić.

U 18:20 sati ulazi vijećnica Adrijana Kruljić.

U 18:28 sati izašao vijećnik Josip Prelac.

U 18:30 sati ulazi vijećnik Josip Prelac.

Gradsko vijeće sa 8 glasova ZA, 2 glasa PROTIV i 2 glasa SUZDRŽAN usvaja IV izmjene i dopune Proračuna Grada Delnica za 2024. godinu.

U 19:03 sati Predsjednica predlaže kratku stanku od 10 minuta.

Sa sjednicom se nastavlja u 19:15 sati.

**Točka 3.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 10 glasova ZA i 2 glasa PROTIV donosi III izmjene i dopune Programa održavanja komunalne infrastrukture u 2024. godini.

**Točka 4.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 10 glasova ZA i 2 glasa PROTIV donosi III izmjene i dopune Programa građenja komunalne infrastrukture u 2024. godini.

**Točka 5.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 10 glasova ZA i 2 glasa PROTIV donosi III izmjene i dopune Odluke o namjenskom trošenju komunalne naknade u 2024. godini.

**Točka 6.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 10 glasova ZA i 2 glasa PROTIV donosi II izmjene i dopune Programa šumskog doprinosa u 2024. godini.

**Točka 7.**

Uvodno izlaganje imala je ovlaštena arhitektica urbanistica Sanja Turk iz tvrtke „Planopolis“ d.o.o. Rijeka.

U raspravi su sudjelovali vijećnici Franjo Jakovac, Ivan Piškor, Davorin Klobučar,

ovlaštena arhitektica urbanistica Planopolis d.o.o. Rijeka, Sanja Turk, gradonačelnica Katarina Mihelčić i vijećnik Igor Pleše.

Gradsko vijeće sa 12 glasova ZA donosi III izmjene i dopune Prostornog plana uređenja Grada Delnica.

Predsjednica konstatira da je ovime dnevni red iscrpljen te zaključuje sjednicu u 19:43 sati .

Zapisnik napisala tajnica gradonačelnice Predsjednica

Marija Crnić Grgurić Ivana Pečnik Kastner

KLASA: 024-03/24-01/11

URBROJ: 2170-6-5-7-3

U Delnicama, 26. studenoga 2024. godine