Republika Hrvatska

Primorsko-goranska županija

GRAD DELNICE

**KOMISIJA ZA STATUT, POSLOVNIK I NORMATIVNU DJELATNOST**

Delnice, 22. srpnja 2024. godine

Na temelju članka 26. Odluku o utvrđivanju i osnivanju radnih tijela Gradskog vijeća Grada Delnica (SN PGŽ br. 26/13, SN GD 5/17, 9/19 i 6/21) Komisija za Statut, Poslovnik i normativnu djelatnost Gradskog vijeća Grada Delnica podnosi Gradskom vijeću Grada Delnica

**IZVJEŠĆE O RADU**

**KOMISIJE ZA STATUT, POSLOVNIK I NORMATIVNU DJELATNOST**

**GRADSKOG VIJEĆA GRADA DELNICA ZA 2023. GODINU**

Gradsko vijeće Grada Delnica na sjednici održanoj 10. lipnja 2021. godine Rješenjem KLASA: 023-04/21-01/03 URBROJ: 2112-01-30-40-1-21-09 osnovalo je Komisiju za Statut, Poslovnik i normativnu djelatnost u sljedećem sastavu:

* **Ivica Knežević, predsjednik Komisije;**
* **Ivana Pečnik Kastner, članica Komisije, i**
* **Igor Pleše, član Komisije**

Sukladno nadležnostima propisanim člankom 53. Statuta Grada Delnica, člankom 7. Odluke o utvrđivanju i osnivanju radnih tijela Gradskog vijeća Grada Delnica i člankom 27. Poslovnika Gradskog vijeća Grada Delnica, u 2023. godini Komisija je održala dvije sjednice i to 30. lipnja i 12. rujna 2023. godine na kojoj su bili nazočni svi članovi komisije.

U nastavku prilažemo zapisnik sa 7. i 8. sjednice Komisije:

Republika Hrvatska

Primorsko-goranska županija

GRAD DELNICE

**KOMISIJA ZA STATUT, POSLOVNIK I NORMATIVNU DJELATNOST**

Delnice, 30. lipnja 2023. godine

**Z A P I S N I K**

sa 7. sjednice Komisije za Statut, Poslovnik i normativnu djelatnost, održane 30. lipnja 2023. godine u 09.00 sati u službenim prostorijama Grada Delnica.

Prisutni: Ivica Knežević, dipl. iur. predsjednik Komisije, Ivana Pečnik Kastner, dipl. ing. šum. članica i Igor Pleše, dipl. oecc. član;

Predsjednik Komisije otvorio je sjednicu, utvrdio da su sjednici nazočni svi članovi čime su ispunjeni uvjeti za donošenje pravovaljanih odluka. Pitao je članove da li članovi imaju dopunu dnevnog reda, na što su odgovorili negativno, nakon čega je predložio da se usvoji predloženi

**DNEVNI RED:**

**1. Verifikacija zapisnika sa 6. sjednice Komisije za Statut, Poslovnik i normativnu djelatnost (izvjestitelj: Ivica Knežević);**

**2. Utvrđivanje nacrta prijedloga Odluke o javnim priznanjima Grada Delnica (izvjestitelj: Ivica Knežević);**

**3. Razno;**

što su članovi Komisije učinili jednoglasno.

**Ad-1/ Verifikcija zapisnika sa 6. sjednice Komisije za Statut, Poslovnik i normativnu djelatnost (izvjestitelj: Ivica Knežević);**

Nakon kratkog uvodnog izlaganja predsjednika, Komisija za Statut, Poslovnik i normativnu djelatnost jednoglasno je usvojila sljedeći:

**Z A K LJ U Č A K**

**1. Verificira se zapisnik sa 6. sjednice Komisije za Statut, Poslovnik i normativnu djelatnost od 23. svibnja 2022. godine.**

**2. Zapisnik sa 6. sjednice Komisije za Statut, Poslovnik i normativnu djelatnost sastavni je dio ovog zaključka.**

**Ad-2/ Utvrđivanje nacrta prijedloga Odluke o javnim priznanjima Grada Delnica**

**(izvjestitelj: Ivica Knežević);**

Nakon kratkog uvodnog izlaganja predsjednika, analizirane su i komentirane sve izmjene i dopune postojeće Odluke koje su jednoglasno prihvaćene, nakon čega je Komisija jednoglasno donijela sljedeći

**Z A K LJ U Č A K**

**1. Komisija za Statut, Poslovnik i normativnu djelatnost utvrđuje nacrt prijedloga Odluke o javnim priznanjima Grada Delnica.**

**Na temelju članka 8. i 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, i 123/17), te članka 17. i 19. Statuta Grada Delnica (Službene novine Grada Delnica 1/18 i 3/18), Gradsko vijeće Grada Delnica, na sjednici održanoj 00. 00 2023. godine donijelo je**

**ODLUKU**

**O JAVNIM PRIZNANJIMA GRADA DELNICA**

**OPĆE ODREDBE**

**Članak 1.**

**Ovom Odlukom uređuju se vrste javnih priznanja, tijela, uvjeti, postupak i način za njihovu dodjelu kao i oblik i izgled javnih priznanja Grada Delnica.**

**Članak 2.**

**Izrazi koji se upotrebljavaju u ovoj Odluci, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.**

**Članak 3.**

**Javna priznanja se mogu dodijeliti građanima Grada Delnica, ali i drugim fizičkim osobama koje rade na području Grada Delnica, ustanovama, udrugama, trgovačkim društvima i drugim pravnim osobama za iznimna dostignuća i poseban doprinos od osobitog značenja za razvitak, prosperitet, ugled i prepoznatljivost Grada Delnica u oblasti gospodarstva, znanosti, sporta, kulture i tehničke kulture, izdavaštva, zdravstvene i socijalne skrbi, odgoja i obrazovanja, civilnog društva, volonterstva, zaštite okoliša i turizma, a kao znak posebne počasti i zahvalnosti.**

**Javna priznanja se mogu dodjeljivati i državljanima drugih zemalja, prijateljskim gradovima, međunarodnim organizacijama i organizacijama drugih država ili njihovim tijelima.**

**Članak 4.**

**Javno priznanje se ne može dodijeliti državnim dužnosnicima Grada Delnica i Primorsko-goranske županije za vrijeme trajanja njihovog mandata.**

**Iznimno, javno priznanje se može dodijeliti službenicima upravnih tijela Grada Delnica za posebna postignuća i doprinos iz članka 3. ove Odluke koje su ostvarili izvan redovnog obavljanja svojih poslova u gradskim upravnim tijelima.**

**VRSTE JAVNIH PRIZNANJA**

**Članak 5.**

**JAVNA PRIZNANJA GRADA DELNICA SU:**

**- Proglašenje Počasnim građaninom Grada Delnica,**

**- Nagrada Grada Delnica za životno djelo,**

**- Godišnja nagrada Grada Delnica,**

**- Povelja Grada Delnica,**

**- Zahvalnica Grada Delnica.**

**POČASNI GRAĐANIN GRADA DELNICA**

**Članak 6.**

**Počasnim građaninom Grada Delnica može se proglasiti osoba posebno zaslužna za promicanje povijesnih, kulturnih i tradicijskih vrijednosti Grada Delnica, položaja i ugleda Grada Delnica, njegovih odnosa s drugim gradovima u zemlji i inozemstvu te za razvoj Grada Delnica ili pojedinih njegovih važnih djelatnosti, kao i državnik ili dužnosnik druge države, član međunarodne organizacije, odnosno organizacije druge države ili njihovih tijela posebno zaslužan za razvoj i prosperitet Grada Delnica.**

**Članak 7.**

**Proglašenje počasnim građaninom znak je i izraz naročite počasti i posebnog poštovanja zaslužnoj osobi.**

**Počast iskazana proglašenjem nekoga počasnim građaninom može se opozvati ukoliko nagrađena osoba svojim budućim nedostojnim ponašanjem više ne zaslužuje iskazanu počast.**

**Odluku o opozivu priznanja donosi Gradsko vijeće Grada Delnica na prijedlog ovlaštenog predlagatelja javnog priznanja.**

**Članak 8.**

**Javno priznanje proglašenje Počasnim građaninom Grada Delnica izražava se dodjelom posebne povelje o proglašenju Počasnim građaninom Grada Delnica.**

**Povelja se izrađuje u posebnoj grafičkoj opremi, stiliziranim slovima na zelenoj podlozi na kojoj se nalazi grb Grada Delnica sa jelinim grančicama sa češerima, naziv priznanja i kratki opis zasluge zbog koje se dodjeljuje, te datum uručenja, a potpisuje ju, s lijeve strane, predsjednik Gradskog vijeća a s desne strane Gradonačelnik Grada Delnica.**

**NAGRADA ZA ŽIVOTNO DJELO**

**Članak 9.**

**Nagrada za životno djelo je javno priznanje koje se dodjeljuje građanima Grada Delnica, a radi iskazivanja posebnog poštovanja i zahvalnosti za njihove cjeloživotne aktivnosti i angažman koji ujedno čine izuzetan i osobito vrijedan doprinos razvoju, napretku, prosperitetu i ugledu Grada Delnica.**

**Članak 10.**

**Godišnje se može dodijeliti samo jedna Nagrada za životno djelo.**

**GODIŠNJA NAGRADA**

**Članak 11.**

**Godišnja nagrada Grada Delnica dodjeljuje se građaninu Grada Delnica ili više njih, kao i pravnim osobama sa sjedištem na području Grada Delnica za osobita postignuća i doprinos od značaja za ukupni gospodarski i društveni život Grada ostvarenih u posljednje dvije godine koje prethode godini u kojoj se nagrada dodjeljuje.**

**U jednoj kalendarskoj godini iznimno se mogu dodijeliti dvije Godišnje nagrade.**

**Ukoliko se Godišnja nagrada Grada Delnica dodjeljuje dvjema ili više osoba, novčani iznos nagrade se dijeli između tih osoba.**

**POVELJA GRADA DELNICA**

**Članak 12.**

**Povelja Grada Delnica dodjeljuje se pravnim osobama sa sjedištem na području Grada Delnica kao izraz zahvalnosti Grada Delnica za njihove dugogodišnje rezultate i doprinos u razvoju, jačanju i unapređenju gospodarstva kao i opće društvenog života na području Grada Delnica, i to za 10, 20, 30, 40 godina rada i djelovanja, odnosno za svakih sljedećih 10 navršenih godina aktivnog rada i djelovanja nakon 40 godina.**

**Iznimno, Povelja Grada Delnica može se dodijeliti i fizičkoj osobi, građaninu Grada Delnica, u pravnoj osobi za njene izuzetne dugogodišnje rezultate (10, 20, 30, 40 i više godina) u kontinuiranom predstavljanju, zastupanju i rukovođenju pravnom osobom.**

**ZAHVALNICA**

**Članak 13.**

**Zahvalnica se dodjeljuje pravnoj i fizičkoj osobi za iskazani jednokratni doprinos ugledu i promidžbi Grada Delnica, rješavanju njegovih životnih potreba, zbog učinjene donacije, kao i za druge osobite zasluge.**

**OBLIK I IZGLED JAVNIH PRIZNANJA**

**Člana 14.**

**Nagrada Grada Delnica za životno djelo, na boji grba Grada Delnica, na tvrdom papiru i uokvirena, sadrži grb Grada Delnica u zlatnoj boji, naziv javnog priznanja, ime i prezime dobitnika, kratki opis razloga zbog kojeg se dodjeljuje, ime i prezime Predsjednika Gradskog vijeća i Gradonačelnika Grada Delnica, kao i njihove potpise te datum uručenja.**

**Godišnja nagrada Grada Delnica, na boji grba Grada Delnica, na tvrdom papiru i uokvirena, sadrži grb Grada Delnica u srebrnoj boji, naziv javnog priznanja, naziv pravne osobe, odnosno ime i prezime dobitnika, kratki opis razloga zbog kojeg se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.**

**Povelja Grada Delnica, na boji grba Grada Delnica, na tvrdom papiru i uokvirena, sadrži grb Grada Delnica u brončanoj boji, naziv javnog priznanja, naziv pravne osobe, odnosno ime i prezime dobitnika, kratki opis razloga zbog kojeg se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.**

**Zahvalnica Grada Delnica, na boji grba Grada Delnica, na tvrdom papiru i uokvirena, sadrži dva stilizirana runolista, naziv javnog priznanja, naziv pravne osobe, odnosno ime i prezime dobitnika, kratki opis razloga zbog kojeg se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.**

**Članak 15.**

**Dobitnik nagrade za životno djelo, pored pisanog priznanja ostvaruje i novčanu nagradu u vrijednosti od 1.400,00 eura (slovima: tisuću četiri stotine eura).**

**Dobitnik godišnje nagrade, pored pisanog priznanja ostvaruje i novčanu nagradu u vrijednosti od 400,00 eura ( slovima: četiri stotine eura).**

**POSTUPAK ZA DODJELU JAVNIH PRIZNANJA**

**Članak 16.**

**Postupak za predlaganje kandidata za dodjelu javnih priznanja pokreće Gradonačelnik Grada Delnica.**

**Javna priznanja Grada Delnica dodjeljuju se nakon provedenog postupka javnog poziva koji se objavljuje na službenoj mrežnoj stranici Grada.**

**Odmah nakon donošenja odluke o raspisivanju poziva, u sredstvima javnog priopćavanja se objavljuje obavijest o njegovom raspisivanju.**

**Javni poziv sadrži uvjete za dodjelu javnih priznanja, uputu o dokumentaciji koju je potrebno priložiti uz prijedlog te rok za dostavu prijedloga.**

**Javni poziv je otvoren najmanje 30, a najviše 60 dana.**

**Prijedlozi koji se ne dostave do određenog roka, odnosno na omotnici imaju žig pošte s kasnijim datumom od utvrđenog roka za dostavu prijedloga, neće se uzeti u razmatranje.**

**Članak 17.**

**Gradsko vijeće Grada Delnica, na prijedlog Komisije za javna priznanja Grada Delnica, donosi odluku o dodjeli javnih priznanja na način da se o svakom prijedlogu Komisije glasuje odvojeno, osim o dodjeli Povelje i Zahvalnice.**

**Odluku o dodjeli Povelje Grada Delnica i Zahvalnice, na prijedlog Komisije za javna priznanja Grada Delnica, donosi Gradonačelnik Grada Delnica.**

**Gradonačelnik može dodjeliti Zahvalnicu i bez prijedloga Komisije.**

**Odluke o dodjeli javnih priznanja objavljuju se na službenoj mrežnoj stranici Grada kao i u Službenim novinama Grada Delnica.**

**Javna priznanja se uručuju na svečanoj sjednici Gradskog vijeća Grada Delnica u povodu obilježavanja 24. lipnja, Dana Grada Delnica i Dana Župe sv. Ivana Krstitelja.**

**Zahvalnica Grada Delnica, osim u slučaju iz prethodnog stavka, može se dodijeliti i uručiti i u drugim svečanim i protokolarnim prigodama.**

**Javna priznanja Počasni građanin Grada Delnica, Nagradu za životno djelo i Godišnju nagradu Grada Delnica uručuje Predsjednik Gradskog vijeća, a Povelju Grada Delnica te Zahvalnicu uručuje Gradonačelnik Grada Delnica.**

**Članak 18.**

**Prijedlog za dodjelu javnih priznanja, osim proglašenja nekoga Počasnim građaninom Grada Delnica i Zahvalnice, mogu dati:**

**- Najmanje 1/3 članova Gradskog vijeća,**

**- Radna tijela Gradskog vijeća osim Komisije za dodjelu javnih priznanja Grada**

**Delnica,**

**- Gradonačelnik Grada Delnica,**

**- Ovlaštene osobe pravnih osoba sa sjedištem na području Grada Delnica,**

**- Ovlašteni predstavnik Vjerske zajednice,**

**- Najmanje 10 građana s prebivalištem na području Grada Delnica;**

**Prijedlog za proglašenje Počasnim građaninom Grada Delnica podnosi najmanje 1/2 članova Gradskog vijeća ili Gradonačelnik.**

**Kada je za proglašenje Počasnim građaninom Grada Delnica predložen strani državljanin, uz prijedlog se obavezno mora priložiti i mišljenje nadležnog državnog tijela Republike Hrvatske za odnose s javnošću.**

**Članak 19.**

**Prijedlog za dodjelu javnih priznanja podnosi se u pisanom obliku, u otvorenom roku, na propisanom obrascu, i treba sadržavati:**

**1. Podatke o podnositelju prijedloga, i to:**

**- ime i prezime ovlaštene osobe u pravnoj osobi, adresa sjedišta pravne osobe, OIB pravne osobe i potpis ovlaštene osobe u pravnoj osobi;**

**- imena i prezimena fizičkih osoba predlagača s adresom njihovog prebivališta i njihovim OIB-om, i vlastoručni potpis svih fizičkih osoba predlagača;**

**2. Podatke o predloženim kandidatima za dodjelu javnog priznanja, pravnoj odnosno fizičkoj/fizičkim osobama, i to:**

**- naziv pravne osobe s adresom sjedišta i OIB-om pravne osobe;**

**odnosno**

**- ime i prezime fizičke/fizičkih osoba s adresom prebivališta,**

**3. Detaljno obrazloženje razloga radi kojih se daje prijedlog za dodjelu javnog priznanja Grada Delnica.**

**U slučaju da se netko predlaže za Počasnog građanina Grada Delnica postumno tada obrazloženje prijedloga svojim potpisom potvrđuje njegov član obitelji-zakonski nasljednik, što se utvrđuje pravomoćnim rješenjem o nasljeđivanju.**

**4. Uz prijedlog, predlagač mora dostaviti i očitovanje predloženog kandidata za javno priznanje o prihvaćanju kandidature za dodjelu javnog priznanja, odnosno očitovanje člana obitelji-zakonskog nasljednika ako se javno priznanje dodjeljuje postumno. Očitovanje se daje na posebnom obrascu "Očitovanje o prihvaćanju kandidature za dodjelu javnog priznanja Grada Delnica“ kao i**

**5. Vrstu javnog priznanja za koje se osoba predlaže;**

**Predlagač može dostaviti i dodatnu dokumentaciju kojim se potkrepljuje prijedlog.**

**Podnositelj ne može sam sebe predložiti za dodjelu javnog priznanja.**

**Članak 20.**

**Prijedlog za dodjelu javnog priznanja podnosi se Komisiji za dodjelu javnih priznanja Grada Delnica.**

**Prijedlog za dodjelu Povelje i Zahvalnice podnosi se Gradonačelniku Grada Delnica.**

**Članak 21.**

**Komisija za javna priznanja Grada Delnica radi na sjednicama. Da bi mogla donositi pravovaljane prijedloge na sjednici Komisije mora biti nazočno više od polovice od ukupnog broja članova Komisije.**

**Komisija donosi odluke većinom od ukupnog broja članova.**

**Članak 22.**

**Evidenciju dodijeljenih javnih priznanja kao i sve administrativne poslove za Komisiju za javna priznanja Grada Delnica obavlja Odjel gradske uprave za lokalnu samoupravu, društvene djelatnosti i opće poslove.**

**Način provođenja evidencije određuje Pročelnik Odjela gradske uprave za lokalnu samoupravu, društvene djelatnosti i opće poslove.**

**Članak 23.**

**U slučaju kada je prijedlog pravovremen, a Komisija nakon otvaranja prijedloga utvrdi da nedostaje neki od podataka ili od dokumenata propisanih člankom 19. ove Odluke ( podatak o sjedištu pravne osobe, obrazac o prihvaćanju kandidature, pravomoćno rješenje o nasljeđivanju), a doprinos osobe koja je predložena za dodjelu javnog priznanja je evidentan, opće poznat i neupitan, radi poštovanja prema toj osobi, njenog digniteta, ali i njenom doprinosu, Komisija će od podnositelja prijedloga zatražiti da u roku od 24 sata, računajući od otvaranja ponuda, dostavi te podatke i dokumente, u protivnom prijedlog se neće uzeti u razmatranje.**

**U slučaju kada Komisija zatraži dodatne podatke i dokumente prekinut će s radom i nastaviti ga protekom roka od 24 sata.**

**Komisija za javna priznanja dostavlja zapisnik o svom radu s prijedlogom za dodjelu Povelje Grada Delnica Gradonačelniku, kao i Gradskom vijeću Grada Delnica s prijedlogom za dodjelu ostalih javnih priznanja.**

**Komisija za javna priznanja također može predložiti da se neko od predloženih priznanja ne dodijeli.**

**Članak 24.**

**U jednoj kalendarskoj godini, jednoj fizičkoj ili pravnoj osobi, može se dodijeliti samo jedno javno priznanje.**

**Ukoliko se javno priznanje dodjeljuje postumno, uručit će se članovima njegove uže obitelji- zakonskim nasljednicima.**

**Ako osoba predložena za Godišnju nagradu Grada Delnica, odnosno Nagradu Grada Delnica za životno djelo umre nakon donošenja odluke o dodjeli nagrade, a prije njenog uručenja, novčani dio nagrade doznačuje se njezinim zakonskim nasljednicima sukladno propisima kojima se uređuje nasljeđivanje, a ako nema zakonskih nasljednika ili su nasljednici nepoznati, novčani iznos nagrade se ne dodjeljuje.**

**Ako fizička osoba predložena za dodjelu Zahvalnice umre nakon donošenja odluke o dodjeli, a prije njenog uručenja, Zahvalnica će se uručiti njegovim zakonskim nasljednicima sukladno propisima kojima se uređuje nasljeđivanje, a ako nema zakonskih nasljednika ili su nasljednici nepoznati, Zahvalnica se neće uručiti.**

**ZAVRŠNE ODREDBE**

**Članak 25.**

**Stupanjem na snagu ove Odluke prestaje važiti Odluka o javnim priznanjima Grada Delnica Klasa:061-03/18-01/02, Urbroj: 2112-01-30-40-3-08-01 od 13. prosinca 2018. sa svim njenim izmjenama i dopunama.**

**Članak 26.**

**Ova Odluka stupa na snagu osmog dana nakon objave u Službenom glasilu Grada Delnica.**

**Klasa:**

**Urbroj:**

**Delnice, 00. 00. 2023.**

**GRADSKO VIJEĆE GRADA DELNICA**

**Predsjednik**

**Ivana Pečnik Kastner, v. r.**

2. Nacrt prijedloga Odluke o javnim priznanjima Grada Delnica dostavlja se nadležnom gradskom upravnom tijelu s pozivom da na novoj sjednici Komisije zajedno raspravimo sve druge eventualno potrebne izmjene i dopune Odluke kako bi se akt mogao pripremiti za konačnu raspravu i odlučivanje na sjednici Gradskog vijeća Grada Delnica.

**Ad-3/ Razno;**

**Budući nije bilo prijedloga za raspravom po ovoj točci, predsjednik Komisije je zaključio sjednicu.**

Dovršeno u 09,50 sati.

PREDSJEDNIK

Ivica Knežević, dipl. iur., v. r.

Republika Hrvatska

Primorsko-goranska županija

GRAD DELNICE

**KOMISIJA ZA STATUT, POSLOVNIK I NORMATIVNU DJELATNOST**

Delnice, 12. rujna 2023. godine

**Z A P I S N I K**

sa 8. sjednice Komisije za Statut, Poslovnik i normativnu djelatnost, održane 12. rujna 2023. godine u 13.00 sati u službenim prostorijama Grada Delnica.

Prisutni: Ivica Knežević, dipl. iur. predsjednik Komisije, Ivana Pečnik Kastner, dipl. ing. šum. članica i Igor Pleše, dipl. oecc. član Komisije;

Predsjednik Komisije otvorio je sjednicu, utvrdio da su sjednici nazočni svi članovi čime su ispunjeni uvjeti za donošenje pravovaljanih odluka. Pitao je članove da li imaju dopuna dnevnog reda, na što su odgovorili negativno, nakon čega je predložio da se usvoji predloženi

**DNEVNI RED:**

**1. Verifikacija zapisnika sa 7. sjednice Komisije za Statut, Poslovnik i normativnu djelatnost (izvjestitelj: Ivica Knežević);**

**2. Davanje mišljenja na Poslovničku odluku o dopunama Poslovnika Gradskog vijeća Grada Delnica (izvjestitelj: Ivica Knežević);**

**3. Davanje mišljenja na Odluka o područjima i granicama Mjesnih odbora na području Grada Delnica (izvjestitelj Ivica Knežević);**

**4. Davanje mišljenja na Odluku o raspisivanju izbora za članove Vijeća Mjesnih odbora na području Grada Delnica u mandatu 2023-2027 (izvjestitelj: Ivica Knežević);**

**5. Davanje mišljenja na Odluka o imenovanju novog trga u Delnicama (izvjestitelj: Ivica Knežević);**

**6. Razno,**

što su članovi Komisije učinili jednoglasno.

**Ad-1/ Verifikacija zapisnika sa 7. sjednice Komisije za Statut, Poslovnik i normativnu djelatnost (izvjestitelj: Ivica Knežević);**

Nakon kratkog uvodnog izlaganja predsjednika, Komisija za Statut, Poslovnik i normativnu djelatnost jednoglasno je usvojila sljedeći:

**Z A K LJ U Č A K**

**1. Verificira se zapisnik sa 7. sjednice Komisije za Statut, Poslovnik i normativnu djelatnost od 23. svibnja 2022. godine.**

**2. Zapisnik sa 7. sjednice Komisije za Statut, Poslovnik i normativnu djelatnost sastavni je dio ovog zaključka.**

**Ad-2/ Davanje mišljenja na Poslovničku odluku o dopunama Poslovnika Gradskog vijeća Grada Delnica (izvjestitelj: Ivica Knežević);**

Nakon kratkog uvodnog izlaganja predsjednika, analizirana je i komentirana predložena dopuna Poslovnika nakon čega je Komisija jednoglasno donijela sljedeći

**Z A K LJ U Č A K**

**1. Komisija za Statut, Poslovnik i normativnu djelatnost ocjenjuje da je predložena Poslovnička odluka o dopunama Poslovnika Gradskog vijeća Grada Delnica sukladna s važećim zakonskim i podzakonskim aktima kao i aktima Grada Delnica te daje suglasnost na tu Odluku.**

**2. Obrazloženje uz Poslovničku odluku o dopunama Poslovnika Gradskog vijeća Grada Delnica sastavni je dio ovog zaključka.**

**Ad-3/ Davanje mišljenja na Odluka o područjima i granicama Mjesnih odbora na području Grada Delnica (izvjestitelj Ivica Knežević);**

Nakon kratkog uvodnog izlaganja predsjednika, analizirana je i komentirana predložena Odlika o područjima i granicama Mjesnih odbora na području Grada Delnica nakon čega je Komisija jednoglasno donijela sljedeći

**ZAKLJUČAK**

**1. Komisija za Statut, Poslovnik i normativnu djelatnost ocjenjuje da je predložena Odluku o područjima i granicama Mjesnih odbora Grada Delnica sukladna s važećim zakonskim i podzakonskim aktima kao i aktima Grada Delnica te daje suglasnost na tu Odluku.**

**2. Obrazloženje uz Odluku o područjima i granicama Mjesnih odbora Grada Delnica sastavni je dio ovog zaključka.**

**Ad-4/ . Davanje mišljenja na Odluku o raspisivanju izbora za članove Vijeća MO na području Grada Delnica u mandatu 2023-2027 (izvjestitelj: Ivica Knežević);**

Nakon kratkog uvodnog izlaganja predsjednika, analizirana je i komentirana predložena Odlika o raspisivanju izbora za članove Vijeća Mjesnih odbora na području Grada Delnica nakon čega je Komisija jednoglasno donijela sljedeći

**ZAKLJUČAK**

**1. Komisija za Statut, Poslovnik i normativnu djelatnost ocjenjuje da je predložena Odluka o raspisivanju izbora za Mjesne odbore Grada Delnica sukladna s važećim zakonskim i podzakonskim aktima kao i aktima Grada Delnica te daje suglasnost na predloženu Odluku.**

**2. Obrazloženje uz Odluku o raspisivanju izbora za Mjesne odbore Grada Delnica sastavni je dio ovog zaključka.**

**Ad-5./ Davanje mišljenja na Odluka o imenovanju novog trga u Delnicama (izvjestitelj: Ivica Knežević);**

Nakon kratkog uvodnog izlaganja predsjednika, detaljno je analizirana je i komentirana predložena Odluka o imenovanju novog trga u Delnicama nakon čega je Komisija jednoglasno donijela sljedeći

**ZAKLJUČAK**

**Komisija za Statut, Poslovnik i normativnu djelatnost ocjenjuje da predložena Odluka o imenovanju novog trga u Delnicama NIJE SUKLADNA S VAŽEĆIM ZAKONSKIM AKTIMA TE NE DAJE SUGLASNOST NA TU ODLUKU,**

**uz sljedeće obrazloženje:**

1. **U predloženoj Odluci o imenovanju trga u Delnicama predlagač je naveo sljedeće:**

**Članak 1.**

**Prostor ispred Radničkog doma u Delnicama, Školska 25, koji se nalazi na k.č.br. 14125, upisane u zk.ul. 2077, k.o. Delnice II, i smješten je u prostoru između ulica Školska i Sajmišna, imenuje se kao**

Trg Grge Marjanovića.

**Članak 2.**

**U roku od 8 dana od objave ove Odluke, Grad Delnice ovu Odluku dostavlja na daljnje postupanje DGU-PUK Rijeka, Odjel za katastar nekretnina Delnice.**

**Članak 3.**

**Troškove za provedbu ove Odluke za sve koji imaju prebivalište ili boravište na ovom području snosi Grad Delnice na način da se zahtjevi za podmirenje troškova podnose nadležnom Odjelu gradske uprave za komunalni sustav, imovinu, promet i zaštitu okoliša koje iste obrađuje i rješava.**

**Članak 4.**

**Ova Odluka stupa na snagu prvog dana od dana objave u „Službenim novinama Grada Delnica.“**

**U Zakonu o naseljima (NN br. 39/22), u članku 7., između ostalog je propisano:**

**(1) Ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.**

**(3) Imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena.**

**(6) Sastavni dio odluke iz stavka 1. ovoga članka je službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.**

Neprijeporno je da je MO Grada Delnica na sjednici održanoj 23. veljače 2023. godine raspravljao o prijedlogu imena novog trga u Delnicama, ali je isto tako neprijeporno da MO nije dao mišljenje na prijedlog već je samo podržao inicijativu što ni u kom slučaju nije i ne može biti isto, odnosno zakon kaže: „po prethodno pribavljenom mišljenju“!

Naime, Statutom Grada Delnica je propisano da se na području Grada Delnica osnivaju mjesni odbori kao oblici mjesne samouprave, a radi ostvarivanja neposrednog odlučivanja građana u lokalnim poslovima.

To konkretno znači da MO imaju i izravnu komunikaciju s građanima kada se radi o posebno važnim pitanjima za njih, i nezamislivo je da MO jednu tako važnu temu kao što je imenovanje novog trga ne bi prethodno raspravio s građanima, a iz zapisnika se vidi da nije bilo te komunikacije!

Prihvaćanje inicijative od strane MO Komisija za Statut, Poslovnik i normativnu djelatnost tumači kao platformu za komunikaciju s građanima na tu temu.

Iz samog zapisnika sa sjednice MO se vidi da uopće nisu raspravljali o meritumu prijedloga već su samo iskazali dilemu oko toga što se konkretno planira napraviti na predmetnoj lokaciji!

I na kraju, nejasno je i zbunjujuće što znači da su članovi MO pročitali osvrt gospođe Nives Marjanović, što je također navedeno u zapisniku! Zakon ne predviđa da bi članovi obitelji osobe s kojom je vezan prijedlog davali nekakve osvrte, a tog osvrta, što god on značio, nema ni u materijalima koji su dostavljeni Komisiji, što je u najmanju ruku čudno!

**IZVOD IZ ZAPISNIKA MO DELNICE OD 23. 02. 2023.**

**1.) Razmatranje prijedloga za imenovanje prostora ispred Radničkog doma u Delnicama**

**„Predsjednik MO Delnice Ivan Piškor (HSP) otvorio je raspravu, pročitao je prijedlog**

**gradonačelnice Grada Delnica Katarine Mihelčić o imenovanju prostora ispred Radničkog doma u Delnicama u ,,Trg akademskog slikara Grge Marijanovića“. Također pročitao je i osvrt na prijedlog gospođe Nives Marijanović. Članovi MO Delnice nisu dobili nikakav plan što se na toj lokaciji planira napraviti osim prijedloga o imenovanju prostora. Istaknuli su kako žele vidjeti što se konkretno planira napraviti na navedenoj lokaciji. Gospodin Marijanović zaslužuje da nešto u Delnicama nosi njegovo ime i iz toga razloga podržat čemo inicijativu ali uz kritiku Gradu što nisu razjasnili MO o tome što će se napraviti na tom prostoru.“**

2. Nastavno, neprijeporno je da predložena Odluka o imenovanju novog trga u Delnicama kao sastavni dio nema službenu podlogu iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom (članak 7. stavak 6. zakona).

3. Nastavno, u članku 6. stavak 6. Zakon o naseljima je propisano da „Naselje, ulica i trg može imati ime i po imenima osoba i organizacija koje su dale značajan doprinos društvenom, kulturom, političkom i znanstvenom razvoju…,“

a u djelu obrazloženja Odluke pod naslovom: „Posljedice koje će proisteći donošenjem ove Odluke su sljedeće:“

predlagač navodi podatke o Grgi Marjanoviću:

„Odavanje priznanja da se post humano odužimo jednom velikom umjetniku koji je najveći dio svog života i rada proveo u Delnicama. Grga Marjanović, rođen je u Zlarinu 03.08.1933. godine, a umro 2009. godine u Delnicama u kojima je proveo svoj najveći, gotovo čitavi stvaralački vijek. Najveći dio svoga opusa posvetio je Goranima, njihovu životu i prostornom okruženju. Njegov stvaralački put vodio je goranskom krajoliku i čovjeku u njemu, irealnim vizijama, animalizmu, traženju i dvojbama. Njegovi portreti, autoportreti i karikature, izleti u kiparstvo te sakralno slikarstvo, ukratko je opis njegovog stvaralaštva.“

(Napomena: bez obzira o kakvom priznanju se radilo kojim se želi iskazati čast i zahvala preminuloj osobi ono se ne može iskazati „post humano“ već postumno! Naime, čast i počast se ne može izraziti pozivajući se na tlo ili zemlju već pozivajući se na djela koja su izašla pred javnost nakon autorove smrti!)

Iz naprijed citiranog opisa „posljedica“ se može iščitati doprinos društvenom i kulturom razvoju koji je svojim radom dao gospodin Marjanović, no ni jednom riječju se ne potkrjepljuje koliko je taj doprinos bio značajan. Da li kroz priznanja likovne akademske zajednice kojoj je pripadao, da li kroz priznanja najšire akademske zajednice, ili pak kroz priznanja lokalne, regionalne, nacionalne ili internacionalne razine, odnosno što je od tog svog uspješnog stvaralaštva gospodin Marjanović ostavio Gradu kao trajnu vrijednost i time ga zadužio?

Prema podacima iz stanja nefinancijske imovine osnovnih sredstava Grada Delnica vidljivo je da se u toj imovini nalazi i jedna slika gospodina Marjanovića koja se nalazi u Velikoj vijećnici Grada Delnica, i čija je iskazana vrijednost 1.248,08 eura. Iz podataka se ne može utvrditi da li je ta slika donirana, poklonjena ili kupljena od strane Grada, kao što nema podataka da li je veliko platno u Radničkom domu donirano ili plaćeno već se ono samo vodi kao nefinancijska imovina u TD Risnjak d.o.o.

Bez obzira na nedostatak podataka o donaciji, kada bi te dvije umjetnine kategorizirali kao donacije, ne želeći umanjivati njihovu vrijednost, naprotiv, na svakoj donaciji treba biti zahvalan i treba iskazati dužno poštovanje, mišljenja smo da to ni u kom slučaju ne može biti dovoljno da se po toj osobi nazove jedan trg u Delnicama, no mišljenja smo da bi neki budući gradski galerijski prostor, koji vidimo u prostoru bivše knjižnice, mogao nositi njegovo ime.

S obzirom na niz otvorenih pitanja i više no nedovoljno, šturo i obrazloženje bez čvrstog, jakog i neprijepornog argumenta, prijedlog za imenovanje prostora ispred Radničkog doma Trgom Grge Marjanovića Komisija ocjenjuje više no upitnim!

Primjera radi, a posebno naglašavajući konkretan doprinos osobe kojoj se zbog njenog djela čini čast i zahvala, ulica Ante Topić Mimare u Zagrebu je dobila naziv po velikom čovjeku i meceni koji je Zagrebu darovao neprocjenjivo umjetničko blago koje je smješteno u zgradu nekadašnjih zagrebačkih gimnazija koja je sada opće poznati muzej Ante Topić Mimare na Roosevelt-ovom trgu!

Nastavno, apsolutno je neupitno internacionalno umjetničko ime i vrijednost Ede Murtića kojem se Grad Zagreb 2011. godine zahvalio imenovavši jednu ulicu u Zagrebu njegovim imenom, a proglasio ga je i počasnim građaninom Grada Zagreba, a u obrazloženju odluke je navedeno da je to učinjeno zbog toga što je Edo Murtić „Gradu Zagrebu ostavio svoju impresivnu donaciji!“

Dakle, navedene osobe su itekako zadužile lokalnu zajednicu donacijama trajne, neupitne i neprocjenjive umjetničke vrijednosti!

Sva ova pitanja itekako traže odgovore, mišljenja i argumentirane stavove najšire društvene zajednice stoga Komisija predlaže da se ovaj prijedlog odluke skine s dnevnog reda i tema objektivno, temeljito i argumentirano raspravi u sljedećim mjesecima, a mišljenje građana bi trebalo biti ključno i odlučno!

**Ad-6/ Razno;**

Budući nije bilo prijedloga za raspravom po ovoj točci, predsjednik Komisije je zaključio sjednicu.

Dovršeno u 14,00 sati.

Predsjednik

Komisije za Statut, Poslovnik i normativnu djelatnost

Ivica Knežević, dipl. iur.

S obzirom na činjenicu da izvršna vlast Grada Delnica do kraja izvještajne godine nije Komisiji dostavila prijedloge drugih odluka i općih akata koji su bili predmet odlučivanja na Gradskom vijeću Grada Delnica, Komisija u izvještajnom razdoblju nije održala više ni jednu sjednicu!

Ovo izvješće raspravila je i prihvatila Komisija za Statut, Poslovnik i normativnu djelatnost Gradskog vijeća Grada Delnica na sjednici održanoj 22. srpnja 2024. godine.

PREDSJEDNIK

Ivica Knežević, dipl. iur.